早發杭州泛富春江寄陸三十一公佐
作者：權德輿
朝代：唐

paragraphs: 候曉起徒馭，春江多好風。
白波連青雲，蕩漾晨光中。
四望浩無際，沈憂將此同。
未離奔走途，但恐成悲翁。
俯見觸餌鱗，仰目淩霄鴻。
纓塵日已厚，心累何時空。
區區此人世，所向皆樊籠。
唯應杯中物，醒醉爲窮通。
故人懸圃姿，瓊樹紛青葱。
終當此山去，共結蘭桂叢。